Document ID: /roh_data/filtered/fineweb-2-filterrobots_roh.jsonl.gz/46030

Blessads sin insla tailandaisa
- Sonda, 11.4.2015, 10:22
7 persunas èn vegnidas blessadas tar ina bumba en in auto. La bumba è explodida sin l'insla da vacanzas tailandaisa Samui. En privel da vita n'èn nagins dals blessads.
La bumba zuppada en in auto da furniziun saja explodida en ina garascha sutterrana d'in supermartgà ha ditg il guvernatur Chatpong Chatput. Indicaziuns davart motivs pussaivels na datti il mument betg.
Gia il favrer eran duas persunas vegnidas blessadas entras explosiuns en in supermartgà da luxus a Bangkok. Medias avevan speculà che la regenza militara duaja vegnir de-stabilisada uschia.
RR novitads 10:00